Найбуйнешай навіной апошняга часу стала завяршэнне маштабнай рэканструкцыі тэатра, якая доўжылася з 2010 па 2013 год. Яе мэтай было вяртанне будынку знешняга выгляду 1890 года. Больш за два гады праектная група працавала ў архівах, вывучаючы фотаздымкі, відэазапісы і чарцяжы, каб фасад будынка і яго ўнутраны дэкор выглядалі гэтак жа, як і ў XIX стагоддзі. Глядацкі гардэроб пашырылі і перамясцілі ў цокальнае памяшканне. На ўваходзе ў бельэтаж замест рэпетыцыйнай залы з’явілася прасторнае фае, дзе размясціліся два каміны. Глядзельная зала абноўленага тэатра налічвае 360 месцаў. Сядзець стала нашмат зручней – вялікія крэслы, шырокія праходы паміж радамі. Пад крэсламі ў партэры змянілася падлога – цяпер яна не пакатая, а з прыступкамі, пад ёй размешчана сістэма вентыляцыі. На бельэтажы па чарцяжах узнавілі фігурныя перагародкі паміж ложамі. Нават аднавілі шэра-блакітную гаму інтэр’ераў. Больш чым на чатыры метры павялічылася ўглыб сцэна. Цалкам было заменена тэхнічнае абсталяванне.